Giuseppe Ruzzin

**Giuseppe Ruzzin** (25 d'arvî do 1916; † 6 de frevâ do 2009) o l'é stæto un pilòtto de biplan, monoplan e avioroggio (aviogetto) da *Regia Aeronautica* e dapeu de l*'Aeronautica Militare Italiana*. O l'é un di asci ciù avvoxæ d'Italia con 433 miscioin de combattimento portæ à segno tra a Spagna, o Belgio e o Mediterranio e ciù de 3500 oe de xeuo. O l'à guägno quattro medagge a-o valô da miliçia e unna croxe de færo tedesca. 

## Primmi anni de vitta
O Ruzzin o nasce à Lovadiña, in Sprexan (it. *Spresiano*), inta Provinsa de Treviso, a-i 25 arvî do 1916. Co-a retiâ de Caporetto do 24 d'Ottovie do 1917 a sò famiggia a lascia o Veneto pe fâ stramuo à Zena.

O l'é ancon un bardascia quande, do 1935, o fa domanda pe intrâ inta *Regia Aeronautica*. Unna vòtta guägno l'idoneitæ o venià transferio à Cameri, donde o consegue o brevetto da pilòtto a-i 25 de settembre do 1935. Dapeu o finià into 4° Stormo de Grixa (*Gorizia*).

## A guæra çivî da Spagna
Co-o comenso da guæra çivî spagnòlla l'Italia fascista a manda di volontäi in aggiutto do Francisco Franco. À Settembre do 1936 o Ruzzin o l'arriva in Spagna, comme volontäio inta *Aviazione Legionaria*, co-o nomme de guæra "Giacomo Grassi", e assignou a-a 1a Escuadrilla de Caza del Tercio. A-o tempo o gh'aiva solo 112 oe de xeuo operativo, e o biplan CR32 o saià o seu aerio d'açion.

Finio a campagna o totale o saià de 313 oe inte quattòrze meixi pe 234 miscioin e 14 combattimenti, piggiando parte a-e battagge de Madrid, Guadalajara, Belchite e Avila. Ghe vegnià reconosciuo quattro vittöie ciù quattro scompartie co-i gregäi.

O tornià in Italia assegnou a-a *85ª Squadriglia*, 18° Gruppo, 3° Stormo C.T. à Cunio, donde o mostrià a-o Luigi Gorrini a prattica do xeuo.

## Segonda guæra mondiale
### Fransa
A-i 15 de zugno do 1940 a seu squadriggia a l'é commandâ de crovî l'area da Fransa Meridionale assemme a-a 150° e a 23°
partindo da Villaneuva d'Arbenga. A-o tempo i l'ean armæ co-o ciù moderno CR42, ma delongo un biplan che pöco o poeiva fâ contra i öxelli ciù reçenti in dotaçion a-a Fransa.

### Inghiltæra
Dapeu à Novembre co-o mæximo aerio a seu squadriggia a vegnià transferia sotta a-o 56° Stormo into *Corpo Aereo Italiano* commandâ da-o Generale A. Corso Fougier e allocæ in Ursel, Belgio, pe compî miscioin in Gran Bretagna. Ghe saian di scangi de corpi d'arma contra di *Hurricane* britannichi, ma senza tiâne zu nisciun. Pe Zenâ do 1941 o 18° o vëgne transferio in Africa, ma o Ruzzin o passià inte l'Accademia Aeronautica de Caserta donde o guägnâ a promoçion à officiâ, lasciando coscì o CR42 con 150 oe de xeuo de quæ 72 de combattimento.

### Mediterranio e Siçilia
A promoçion à Sottotenente a l'arriva pe-o Luggio do 1942. Pe Agosto do mæximo anno o l'incomensa à servî inta 154a Squadriglia, con un periodo inta 153a, into gruppo autònomo "Diavoli Rossi" à xoâ in sciâ fin co-i primmi monoplan da seu carriera: MC.200, Mc.202 e MC205, pe fadigose miscioin de scòrta sorvia o Mediterranio. Pe Novembre da Chinisia i vëgnan transfeii à Comiso in Siçilia e pe Zugno do 1943 a Squadriggia à l'equippa Bf 109G-6 di quæ 40 arrivan solo pe piggiâ pòsto de perdite subie contra i bombardamenti Alleæ de Mazzo. A-i 29 de Zugno inte un scontro contra un Spitfire de Malta o Ruzzin o l'esaurisce e moniçioin, donca o finisce contra de l'aviou ingleise e se saluan primma de disengaggiâse e tornâ à Còmiso pe carregâ e arme. Into pomeriggio o dovià torna xoâ e o dannezzià un Spitfire.
O compià ancon quarche atra miscion, ma a seu urtima a saià a-i 7 de Luggio, pöco primma de l'armistiçio. O Ruzzin o finià a Guæra con çinque vittöie graçie à un biplan.

Dòppo a guæra o travaggià delongo inte l'aeronautica, xoando inti aerioplen à roggio de l'epoca pe anâ in congê do 1971. O moià a-i 6 de frevâ do 2009.

## Aerioplen
L'aerioplan caratteristico do Ruzzin o saià o biplan CR32 inta guæra çivî spagnòlla, o seu preferio a seu dita, ascì inta verscion .bis (sciben ch'a l'ea meno favoria, perché tròppo pesante e diffiçile da manovrâ), con un totale de 750 oe de xeuo de quæ 450 de cambattimento.O CR42 o l'é un atro biplan xoou da-o Ruzzin, e o ne dià ben ben che o ô considerava troppo "pesante in sciô davanti". O xoià ascì con o G50, i Macchi C200, C202 e C205 e o Bf109G, do quæ o dià che o l'ea un aerio potente e de un atro livello, ma diffiçile à manovrâ inti decòlli e atterraggi. Dòppo a guæra o G59, i americhen P51, T33 e F84 e o DeHavilland Vampire de nascion britannica.

## Vivagne
* 
* 
* 

Categorîa:Biografìe